作者：戴复古
词牌/韵律：沁园春

paragraphs: 一曲狂歌，有百馀言，说尽一生。
费十年灯火，读书读史，四方奔走，求利求名。
蹭蹬归来，闭门独坐，赢得穷吟诗句清。
夫诗者，皆吾侬平日，愁叹之声。
空馀豪气峥嵘。
安得良田二顷耕。
向临邛涤器，可怜司马，成都卖卜，谁识君平。
分则宜然，吾何敢怨，蝼蚁逍遥戴粒行。
开怀抱，有青梅荐酒，绿树啼莺。